Pentru sute de primari și șefi de Consilii Județene, turul doi al alegerilor locale se va ține mâine, la Curtea Constituțională. Până la un verdict al judecătorilor constituționali, care se vor pronunța asupra dezincriminării abuzului în serviciu, Alianța penalilor – reîncărcată printr-un vot popular - a mers pe burtă: nu a deschis șampania de după locale și nu a țopăit pe scenă.

Liviu Dragnea a anunțat victoria zdrobitoare în alegerile locale fără artificii. Austeritatea bucuriei este o premieră la partidul care organiza omagii cu 50.000 de oameni pe Arena Națională. Ea nu vine însă dintr-un sentiment al decenței descoperit subit, ci dintr-o conștientizare a faptului că alegerile nu sunt câștigate câtă vreme pericolul real nu e îndepărtat. Iar un DNA care le umblă prin contracte este, pentru mulți, o piedică tocmai în calea rațiunii de a fi ales: aceea de a fura din banii statului, pentru ei, pentru familia lor și pentru partid.

Dacă CCR scoate mâine colții DNA, punând pe foc 3200 de dosare în care se investighează fapte de abuz în serviciu, Alianța penalilor poate să închirieze din nou Arena Națională. Sute de condamnați definitiv vor ieși din pușcărie, alte sute vor scăpa de urmărirea penală. Marii beneficiari sunt aleșii locali ai partidelor, pentru că ei sunt motorul acestei afaceri lucrative care se numește politică în România. Ei sunt responsabili de încasarea zeciuielii (a zecea parte dintr-un contract) și de redistribuirea ei către toate structurile de partid.

Dna Kovesi a încercat ieri o demonstrație de forță, invitând de-a valma la audieri politicieni, oameni de afaceri, medici, manageri de spitale etc.: coada de la intrarea la DNA este un semn al unei așteptări nervoase a deciziei CCR.

Îți recomandăm Această țară merită să fie furată

Așteptând victoria la Curte, Liviu Dragnea, unul dintre cetățenii de la coadă, ne-a pus în fața unei alegeri imposibile: ori pâine, ori cătușe! În sfârșit, dl. Dragnea ne spune pe înțelesul nostru care e de fapt miza alegerilor din acest an. Fie pâinea cât de rea, tot mai bună-i la Dragnea. La Dragnea, la Cherecheș (revotat în închisoare primar în Baia Mare, cu 70 la sută), la Mircia Muntean (condamnat la șase ani de închisoare imediat după ce a fost reales primar al Devei) și la mulți, mulți alții, organizați într-o rețea transpartinică, revalidată de alegători-complici.

Există o țară de complici (care-și vor găsi întotdeauna alibiuri morale) și o țară care are așteptări mai mari de la ea însăși. O țară care votează răul pe care îl știe și o țară care are curajul să privească în viitor. O țară care-și rezolvă problemele cu o șpăguță și o țară care nu acceptă compromisul. O țară care-și așteaptă pușcăriașii acasă cu pâine și sare și o țară care consideră că nu se va face dreptate până când averile obținute prin furt nu vor fi confiscate până la ultimul leuț. Aceasta este alegerea pe care v-o propun, ca replică la oferta dlui Dragnea.

PS. Foștii se întorc cu o agresivitate sporită. Un fost premier alungat de mulțime de la Palatul Victoria face un festival de glume proaste pe Facebook, jignește și râde de propriile-i farse, oferindu-le specialiștilor un caz medical complet. Un fost ministru de-al acestuia dă în direct un recital de insulte la adresa unui jurnalist, obligându-l pe moderator să-l invite afară din emisiune. Aroganța acestor oameni este pelicula de apă pe care alunecă tsunamiul ce va să vină: câștigarea alegerilor le-a dat un sentiment al impunității care-i face euforici. Am mai văzut asta în politica românească. Aș putea spune că tocmai aroganța e speranța: cine e pe cai mari o să cadă de sus!